रामग्राम नगरपालिका

रामग्राम नगरपालिका नेपालको लुम्बिनी प्रदेशको नवलपरासी (बर्दघाट सुस्ता पश्चिम)मा पर्ने एक नगरपालिका हो। तत्कालिन नवलपरासी जिल्ला टुक्रिएर दुई वटा जिल्ला बनेपछि नवलपरासी (बर्दघाट सुस्ता पश्चिम)को सदरमुकाम रहेको परासी बजार यसै नगरपालिका भित्रको एक केन्द्रीय स्थल हो। तत्कालिन नवलपरासी जिल्लामा रहेका तत्कालिन परासी आदर्श, उनवछ, मन्झरिया र जमुवाड गाउँ विकास समिति मिलाएर वि.सं. २०५३ चैत्र १४ गते यो नगरपालिकाको गठन गरिएको थियो। यस नगरपालिका क्षेत्रमा ऐतिहासिक बुद्धकालीन रामग्राम स्तूप रहेको छ जसलाई युनेस्कोले सन् १९९६ मा आफ्नो सम्भावित विश्व सम्पदा सूचीमा सूचीकृत गरेको छ। यो १८ वटा वडामा विभाजित छ। रामग्राम नगरपालिकाको पूर्वमा सरावल गाउँपालिका, त्यस्तै यसको पश्चिममा रुपन्देही जिल्ला, उतरमा सुनवल नगरपालिका तथा दक्षिणमा पाल्हीनन्दन गाउँपालिका रहेका छन्।

नामकरण
गौतम बुद्धको पवित्र अस्थिधातु रहेको प्राचीन रामग्राम स्तूपका नाममा यस नगरपालिकाको नामाकरण गरिएको हो।

क्षेत्रगत फैलावट
नेपाल राजपत्रमा वि.सं. २०५३ चैत्र १४ गते प्रकाशित सूचना अनुसार तत्कालिन परासी आदर्श, उनवछ, मन्झरिया र जमुवाड गाविसहरूलाई मिलाएर यो नगरपालिकाको स्थापना भएको हो। वि.सं. २०७३ फाल्गुन २२ गते नेपाल सरकारको मन्त्रिपरिषदको निर्णय बमोजिम यस नगरपालिकामा १८ वडा रहेका छन्।  

स्थानीय तह पुनर्संरचना आयोगले वि.सं. २०७३ फाल्गुन २२ गते गरेको सिफारिसलाई नेपाल सरकारले अनुमोदन गरि नेपाल राजपत्रमा वि.सं. २०७३ फाल्गुन २७ गते प्रकाशित गरेपछि यस नगरपालिकामा वर्तमान नवलपरासी (बर्दघाट सुस्ता पश्चिम) जिल्लाका तत्कालिन सनईको वडा ४ र ५, सुक्रौली, हकुई, अम्रेठ, बन्जरिया र देवगवा गाउँ विकास समितिलाई सम्मिलित गरिएको थियो। नगरपालिकाको कुल क्षेत्रफल १२८.३२ वर्ग किलोमिटर रहेको छ।

जनसङ्ख्या
राष्ट्रिय जनगणना २०७८को जनगणना अनुसार रामग्राम नगरपालिकाको कुल जनसङ्ख्या ६४,०१७ रहेको छ भने यहाँ १३,१३७ घरधुरी रहेका छन्।

भगिनी सम्बन्ध कायम रहेका सहरहरू
रामग्रामको निम्नलिखित सहरहरूसँग भगिनी सम्बन्ध रहेको छ:

 काठमाडौँ, नेपाल
 बाओची, चीन
 काथरेस, स्पेन

सन्दर्भ सामग्रीहरू

बाह्य कडीहरू
जिल्ला विकास समिति, नवलपरासी 
रामग्राम नगरपालिकाको कार्यालय 

यो पनि हेर्नुहोस्

श्रेणी:नवलपरासी (बर्दघाट सुस्ता पश्चिम) जिल्लाका नगरपालिकाहरू
चैत्र
श्रेणी:लुम्बिनी प्रदेशका नगरपालिकाहरू
श्रेणी:नेपालका जिल्ला सदरमुकामहरू